
2011 m. balandžio 08 d. Nr. 3-11
                                                               Įžanginė dalis
               Birštono savivaldybės Kontrolės ir audito tarnybos kontrolierė Zita Pranckevičienė, vadovaudamasi Vietos savivaldos įstatymu bei vykdydama Birštono savivaldybės tarybos 2009-04-23 d. sprendimą Nr. TS-62 Dėl VŠĮ „Tulpės sanatorijos 2009 metų veiklos ir tarnybos 2011 metų veiklos planą, atliko VŠĮ „Tulpės“ sanatorijos (toliau-Sanatorijos) 2010 metų finansinių ataskaitų rinkinio, finansinės būklės ataskaitos (įstaigos turtas, nuosavas kapitalas, finansavimas ir įsipareigojimai) bei susijusių, 2010 metų veiklos rezultatų ataskaitos (per ataskaitinį laikotarpį suteiktos paslaugos, pajamos, sąnaudos ir veiklos rezultatas), turto pkyčių ataskaitos, pinigų srautų ataskaitos ir aiškinamojo rašto (finansinių ataskaitų straipsnių išsamesnė analizė, informacija ir paaiškinimai susiję su įstaigos veikla) auditą. Auditas apėmė Sanatorijos veiklos laikotarpį nuo 2010-01-01 iki 2010-12-31.
               Audito tikslas patikrinti Sanatorijos metinį finansinių ataskaitų rinkinį ir pareikšti nepriklausomą nuomonę ar Sanatorijos metinis finansinių ataskaitų rinkinys visais reikšmingais atžvilgiais atitinka pripažintus apskaitos principus ir Sanatorijos įstatus ir, kad finansinės ataskaitos tikrai ir teisingai atspindi Sanatorijos turtą ir įsipareigojimus bei finansinę būklę ir rezultatus; įvertinti, ar Sanatorijos finansinis ataskaitų rinkinys parengtas pagal Lietuvos Respublikoje galiojančius teisės aktus, reglamentuojančius buhalterinę apskaitą ir finansinių ataskaitų rinkinio sudarymą, taip pat kitus teisės aktus.
               Už finansinių ataskaitų rinkinio turinį, jos sudarymą ir pateikimą laiku yra atsakinga Sanatorijos vadovybė. Kontrolierės pareiga, remiantis atliktu auditu, pareikšti nepriklausomą nuomonę apie šį finansinių ataskaitų rinkinį.
               Ryšium su metinių ataskaitų auditu bendrovės vadovybė patvirtino, kad kitų reikšmingų, finansinėse ataskaitose neatspindėtų teisių ir įsipareigojimų, kurie galėtų turėti įtakos 2010 metų finansiniams rezultatams, Sanatorija neturi.

                Audito ataskaitoje yra pateikti tik tie reikšmingi dalykai, kurie pastebėti audito metu, o nepriklausoma nuomonė apie finansinių ataskaitų rinkinį pareikšta audito išvadoje.
                                                 Audito subjektas ir objektas 
                 Audito subjektas – VŠĮ „Tulpės sanatorija“.

                 Audito objektas – Sanatorijos 2010 metų finansinių ataskaitų rinkinio ir veiklos ataskaitos vertinimas.

                 Sanatorijos adresas – B. Sruogos g. 4, Birštonas, įmonės kodas 152821323, telefonas 65520, steigėjas Birštono savivaldybės taryba.
                 Sanatorijos veikla yra numatyta įstatuose, kuriuos tvirtina Birštono savivaldybės taryba. Sanatorija yra Lietuvos nacionalinės sveikatos sistemos asmens sveikatos priežiūros įstaiga. Pagrindinis įstaigos tikslas yra gerinti žmonių sveikatą, mažinti sergamumą, kokybiškai bei kvalifikuotai teikti medicinos paslaugas. Sanatorija teikia įstatuose numatytas sveikatos priežiūros antrinio lygio stacionarines ir ambulatorines sveikatos priežiūros paslaugas bei kitas mokamas gydymo ir sveikatingumo paslaugas Lietuvos ir užsienio klientams, taip pat dalyvauja vykdant programas.
                 Sanatorijos valdymo organai yra visuotinis susirinkimas, stebėtojų taryba ir administracija. Sanatorijos veiklą organizuoja ir vykdo administracija. Ataskaitiniu laikotarpiu sanatorijai vadovavo direktorė Liucija Patinskienė, vyr. buhaltere dirbo Dalia Bartusevičienė. 
                                                                Audito apimtis  
                  Patikrinimas buvo atliktas vadovaujantis tarptautiniais audito standartais bei kitais teisės aktais, reglamentuojančiais audito atlikimą Lietuvos Respublikoje. Tikrinimas buvo atliekamas dokumentinės kontrolės metodu ištisiniu būdu. Tikrinimo metu buvo  naudotos procedūros: tikrinimas, skaičiavimas, stebėjimas, apklausa, patvirtinimas ir kitos procedūros. Patikrinimo procedūros daugiausia buvo nukreiptos į tas sritis metinėse ataskaitose, kuriose buvo pareikalauta daugiausia lėšų ir kurios yra svarbiausios Sanatorijos valdymui.
                  Patikrinimo metu buvo peržiūrėta metinių ataskaitų parengimo procedūros bei dokumentai, patvirtinantys informaciją ir sumas, pateiktas metinėse ataskaitose, kad galima būtų gauti turto ir nuosavybės buvimo bei įvertinimo įrodymų. Darbo metu buvo įvertinti naudojami apskaitos principai bei vadovybės padaryti įvertinimai. Patikrinimo metu nustatyta, ar Sanatorijos įsiskolinimai ir kiti įsipareigojimai, yra tinkamai atspindėti metinėse ataskaitose, įskaitant išlaidų, garantijų  bei kitų nebalansinių įsipareigojimų pateikimą.
                 Auditas buvo planuojamas ir atliekamas taip, kad suteiktų galimybę išanalizuoti Sanatorijos veiklą siekiant gauti audito tikslams reikalingų įrodymų. Susipažinta su Sanatorijos veikla, organizacine struktūra, apskaitos sistema, vidaus kontrolės aplinka, nustatyta svarbiausios audito sritys, peržiūrėta ir įvertinta buhalterinės apskaitos sistema. Vidaus kontrolės vertinimas buvo atliktas apsiribojant tik tais kriterijais, kurie buvo reikalingi nuomonei pareikšti.
                  Buvo patikrinta balanso straipsnių analitinė ir sintetinė apskaita, patikrinta pajamų ir sąnaudų pripažinimo tvarka apskaitoje, ištirtos ūkinės operacijos nuo atsargų įsigijmo iki jų nurašymo bei veiklos sąnaudų apskaita. Įsitikinta, ar visi įrašai, susiję su 2010 metų veikla, yra apskaityti metinėse ataskaitose.

                 Ištyrta pateiktos 2010 metų finansinės ataskaitos, kuriose nurodytas veiklos rezultatas 172013 Lt perviršis, 1463674 Lt bendra turto suma ir 240021 Lt dalininkų nuosavybė.
                                          Finansinės atskaitomybės tikrinimo rezultatai

                 Sanatorijos apskaita tvarkoma ir finansinės ataskaitos yra parengtos vadovaujantis Lietuvos Respublikos buhalterinės apskaitos įstatymu, Viešojo sektoriaus apskaitos ir finansinės atskaitomybės standartais (VSAFAS), Lietuvos Respublikos viešojo sektoriaus atskaitomybės įstatymu, Lietuvos Respublikos viešųjų įstaigų įstatymu, Lietuvos Respublikos viešųjų sveikatos priežiūros įstaigų įstatymu. Finansinių ataskaitų rinkinys už ataskaitinį laikotarpį sudarytas vadovaujantis Lietuvos respublikos viešojo sektoriaus atskaitomybės įstatymu, įstaigos parengta ir direktorės 2009-12-28 d. įsakymu Nr V-92  patvirtinta apskaitos politika ir sąskaitų planas, kurie įsigaliojo nuo 2010-01-01 d., bei kitais teisės aktais reglamentuojančiais viešųjų sveikatos priežiūros įstaigų veiklą, finansinės apskaitos vedimą ir atskaitomybės sudarymą. Ataskaitų rinkinyje nepateikta lyginamoji informacija, kadangi pagal naujus standartus pasikeitus jos formavimo nuostatoms ji yra nepalyginama. Sanatorijos ūkiniai-finansiniai metai sutampa su kalendoriniais metais.
                 Patikrinimas buvo paremtas užfiksuotų ūkinių operacijų pirminiuose dokumentuose atitikimu sudarytų registrų duomenims bei iš jų sudarytoms finansinėms ataskaitoms. Ataskaitoje nepateikiama detalių finansinių pozicijų iššifravimų, nes tai yra atlikta Sanatorijos aiškinamajame rašte prie metinės finansinės atskaitomybės.

                 Ilgalaikis turtas:

                 Sanatorijos ilgalaikio turto sąskaitose apskaitomas įstaigos veikloje naudojamas ilgalaikis turtas yra įsigytas iš įstaigos nuosavų lėšų ir tikslinio finansavimo lėšų. Ataskaitinio laikotarpio pabaigoje ilgalaikio turto įsigijimo verte įstaiga turi-1529774 Lt, sukaupto nusidėvėjimo suma-831246 Lt, ilgalaikio turto likutine verte-698528 Lt. Ilgalaikis materialus ir nematerialus turtas apskaitomas vadovaujantis apskaitos principais ir taisyklėmis, nustatytais 12 ir 13 viešojo sektoriaus apskaitos finansinės atskaitomybės standartuose, pagal grupes. Ilgalaikio turto nusidėvėjimas skaičiuojamas taikant tiesiogiai proporcingą metodą pagal 2008-12-28 d. sanatorijos direktorės įsakymu patvirtintus normatyvus.
                 Sanatorijoje nuo 2010-01-01 d. skaičiuojant ilgalaikio turto nusidėvėjimą buvo taikomi negaliojantys ilgalaikio turto nusidėvėjimo normatyvai. Įstaiga nuo2010-01-01 d., skaičiuojant ilgalaikio turto nusidėvėjimą, turėjo vadovautis Lietuvos Respublikos sveikatos apsaugos ministro 2009-10-01 d. įsakymu Nr. V-831 „Dėl ilgalaikio turto nusidėvėjimo (amortizacijos) ekonominių normatyvų sveikatos priežiūros viešojo sektoriaus subjektams patvirtinimo“, patvirtintais normatyvais.

                 Per 2010 metus įstaigoje apskaičiuota 207558  Lt ilgalaikio turto nusidėvėjimas, kuris nurašytas į sąnaudas, per metus įsigyta ilgalaikio turto už 9079 Lt, ir nurašyta už 24950 Lt. Įstaigoje veikloje yra naudojamas visiškai nudėvėtas materialus turtas, kurio įsigijimo savikaina yra 98894 Lt. Pagal panaudos sutartį iš Birštono savivaldybės ir Birštono miesto tvarkymo tarnybos naudojamas turtas Sanatorijoje yra apskaitomas užbalansinėse sąskaitose ilgalaikio ir trumpalaikio turto įsigijimo verte 15573851 Lt, iš jo  pastatai-14664619 Lt, visas turtas išskyrus pastatus yra nusidėvėjęs. (Panaudos sutartis iki 2012-12-23 d.). Sanatorijoje pagal esamą apskaitos politiką visas ilgalaikis turtas apskaitoje pripažįstamas įsigijimo savikaina, o ataskaitose rodomas likutine verte, įvertinus turto pokyčių sumas ir atėmus  sukauptą nusidėvėjimą. Ilgalaikiam materialiam turtui priskiriamas turtas, kurio tarnavimo laikas yra ilgesnis nei vieneri metai ir minimali vertė ne mažesnė nei 1000 Lt. Ilgalaikio ir trupalaikio turto inventorizacija sanatorijoje atlikta direktorės 2010-11-02 d. įsakymu Nr.74 nuo 2010-12-01 d. iki 2010-12-31 d. ir 2010-12-01 d. būklei. 
                  Trupalaikis turtas:

                   Sanatorijoje trumpalaikio turto ataskaitinio laikotarpio pabaigoje likutis yra 765146 Lt jį sudaro: atsargos-24251 Lt (per ataskaitinį laikotarpį įstaigos veikloje sunaudotų atsargų vertė iš viso yra 256715 Lt), išankstiniai apmokėjimai-7723 Lt (laikraščių ir žurnalų prenumerata ir kitos ateinančių laikotarpių sąnaudos), per vienerius gautinos sumos-246314 Lt iš jų pirkėjų įsiskolinimas- 206146 Lt (teritorinių ligonių kasų įsiskolinimas-137716 Lt, kitų pirkėjų įsiskolinimas-68430 Lt) kiti įsiskolinimai 40168 Lt, ir pinigai bankų sąskaitose, kasoje -486858 Lt. Peržiūrėjus balanso trumpalaikio turto straipsnius galima teigti, kad atsargos, gautinos sumos ir išankstiniai įsipareigojimai yra atspindėta teisingomis vertėmis, realios. Apskaityti pinigų likučiai bankų sąskaitose ir kasoje atitiko pateiktus bankų išrašus iš sąskaitų. Buhalterinė pinigų apskaita Sanatorijoje buvo vedama prisilaikant teisės aktais nustatytos tvarkos. 
                 Sanatorijoje įsigijant turtą ir prekes yra vadovaujamasi  Viešųjų pirkimų įstatymo reikalavimais.

                  Finansavimas:

                  Sanatorijoje gautas finansavimas iš valstybės, savivaldybės ir iš kitų šaltinių tai gauti pinigai arba kitas turtas, naudojami įstatuose numatytiems tikslams pasiekti ir funkcijoms atlikti, bei vykdomoms programoms įgyvendinti. Finansinės veikos ataskaitoje parodyta finansavimo sumos viso metų pabaigoje-605917 Lt ( 583348 Lt iš valstybės biudžeto, 15535 Lt iš savivaldybės lėšų ir 7034 Lt iš kitų šaltinių lėšų gauti pinigai ir turtas likutine verte). Apskaitos registruose kaupiama informacija pagal dotacijos davėjus, taip pat pagal atskirus projektų išlaidų kompensavimo straipsnius. Gautos ir panaudotos finansavimo sumos arba jų dalis pripažįstamos finansavimo pajamomis tais laikotarpiais, kuriais padaromos su finansavimo sumomis susijusios sąnaudos.
                  Sanatorija, 2010 metais iš Birštono savivaldybės sveikatos fondo lėšų, gavo 11400 Lt trijų sveikatos gerinimo projektų įgyvendinimui. Skirtos lėšos buvo panaudotos Birštono gyventojams suteikiant gydymo paslaugas, lėtinių susirgimų gydymui ir profilaktikai.
                  Įsipareigojimai (mokėtinos lėšos): 
                  Ilgalaikių įsipareigojimų  ataskaitinio laikotarpio pabaigoje įstaiga neturėjo, trumpalaikiai įsipareigojimai-566626 Lt, iš jų 30572 Lt valstybės biudžetui, 137162 Lt mokėtinos sumos tiekėjams (didžiausia skola UAB“Birštono šilumai“-49523 Lt už šildymą ir karštą vandenį bei UAB “Už tave“-23015 Lt už ligonių maitinimą, SKY Energi group-12628 Lt ir Vakarų skirstomiesiems tinklams-10701 Lt už elektros energiją ir kt), sukauptos atostoginių sąnaudos-258033 Lt, gauti išankstiniai apmokėjimai-125986 Lt ( 2010 metais apmokėta už dovanų kuponus ir iki 2010-12-31 d. nepasinaudota), kitos mokėtinos sumos-6115 Lt. Patikrinus pirminius dokumentus įsitikinta, kad apskaityti įsiskolinimai kreditoriams buvo realūs, susidarę paskutiniais metų mėnesiais. Skolų praleistais terminais metų pabaigoje Sanatorija neturėjo. Darbo užmokestis darbuotojams už 2010 m. gruodžio mėnesį buvo išmokėtas 2010 metų gruodžio pabaigoje. 
                Finansinės atskaitomybės patikrinimas buvo planuojamas taip, kad atitiktų finansinės apskaitos nuostatas ir jo tikslas nebuvo mokestinių pajamų apskaičiavimas arba patikrinimas. Peržiūrėjus įstaigos mokesčių skaičiavimą ir iš esmės buvo įsitikinta, ar Sanatorija laikosi dabartiniu metu galiojančių mokesčių įstatymų. Įsitikinta, kad nėra jokių reikšmingų mokesčių apskaičiavimų nukrypimų, dėl kurių būtų reikėję daryti koregavimus finansinėje apskaitoje ir atskaitomybėje.

              Veiklos rezultatai:

              Sanatorija veiklos rezultatų ataskaitoje parodė visas gautas ir uždirbtas per ataskaitinį ir praėjusį ataskaitinį laikotarpį pajamas ir sąnaudas, patirtas šias pajamas uždirbant, ir veiklos rezultatus. Sanatorijoje pajamos apskaitomos kaupimo principu tai yra pajamos apskaitoje pripažįstamos ir registruojamos tada, kai jos uždirbamos, neatsižvelgiant į pinigų gavimą. Sanatorijoje pajamos apskaitomos pagal visas  teikiamų paslaugų rūšis bei kitas pajamas. Per 2010 metus Sanatorija uždirbo iš viso 4105629 Lt pajamų, (lyginant su 2009 metais pajamos  81219 Lt arba 1,8 proc. padidėjo),  iš jų  už suteiktas paslaugas gavo-3914356 Lt pajamų, finansavimo pajamos-173999 Lt, iš jų valstybės biudžeto -145530 Lt ir iš kitų šaltinių-28469  Lt, lyginant su 2009 metais pajamos už suteiktas  paslaugas  71017 Lt arba 1,78 proc. sumažėjo. Kitos veiklos pajamos per 2010 metus sudaro 17274 Lt, tai 12911 Lt už iš anksto parduotus ir nepanaudotus dovanų kuponus ir 4363 Lt nuomos pajamos.
               Sąnaudas sudaro: pagrindinės veiklos sąnaudos-3930526 Lt, kitos veiklos-3529 Lt, iš viso per 2010 metus įstaiga padarė 3934055 Lt sąnaudų, lyginant su 2009 metais sąnaudos 209719 Lt arba-5,1 proc. sumažėjo. Didžiausią dalį pagrindinės veiklos sąnaudų -1748635 Lt arba 44,49 proc. sudaro darbuotojų darbo užmokestis ir darbo užmokesčio atskaitymai. Kitų paslaugų sąnaudos sudaro 704755 Lt arba 17,93 proc., šių paslaugų didžiausią dalį 512415 Lt sudaro maitinimo išlaidos. Komunalinių paslaugų ir ryšių sąnaudos -556394 Lt arba 14,16 proc., šių paslaugų didžiausią dalį 287490 Lt sudaro šildymo išlaidos ir 165605 Lt elektros energijos sunadojimo išlaidos. Kitos sąnaudos sudaro 328718 Lt arba 8,36 proc. pagrindinės veiklos sąnaudų, šių sąnaudų didžiausią dalį 297122 Lt sudaro pridėtinės vertės mokesčiai. Vidutinis darbuotojų darbo užmokestis 2010 metais yra 1257 Lt (nemaža dalis darbuotojų dirba ne visą darbo dieną), vidutinis darbuotojų skaičius - 89 darbuotojai. Sanatorijoje priskaitytas atostogų rezervas sudaro 196852 Lt, nuo jo priskaitymai soc. draudimui  60985 Lt, ir 197 Lt priskaitymai garantiniam fondui, iš viso atostogų rezervo priskaitymai sudaro 258033 Lt.
               Patikrinus priskaitytą atostogų rezervą nustatyta, kad įstaigoje neatitinkant Lietuvos Respublikos darbo kodekso nuostatų dalis darbuotojų nesinaudoja kasmetinėmis atostogomis. Pav. keturi darbuotojai nepasinaudoję kasmetinėmis atostogomis už septynis darbo metus, trys darbuotojai už keturis, keturi už tris darbo metus ir t.t.
               2010 metų veiklos rezultatas yra 172013 Lt perviršis, atėmus iš ankstesnių metų turėtą-112211 Lt deficitą (kooreguota perkeliant likučius 2010-01-01 d.) galutinis veiklos rezultatas yra-59802  Lt perviršis.
            Vidaus kontrolės sistemos būklė:

             Pagal teisės aktų reikalavimus Sanatorijos vadovybė yra atsakinga už metinio finansinių ataskaitų rinkinio teisingą parengimą ir pateikimą. Vadovybės atsakomybė yra: sukurti, įdiegti ir palaikyti vidaus kontrolę, kuri yra svarbi tam, kad finansinių  ataskaitų rinkinys būtų parengtas ir teisingai pateiktas be reikšmingų informacijos iškraipymų, galinčių atsirasti tiek dėl apgaulės tiek dėl klaidos. Vadovybė taip pat atsakinga už tinkamos apskaitos politikos parinkimą ir taikymą bei apskaitinių įvertinimų, kurie yra pagrįsti tomis aplinkybėmis, atlikimą.
            Audito metu buvo atliekamas tikrinimas, siekiant surinkti audito įrodymus apie sumas ir atskleidimus finansinių ataskaitų rinkinyje. Buvo pasirinkta tokios vidaus kontrolės vertinimo procedūros, įskaitant finansinių ataskaitų rinkinio reikšmingo iškraipymo rizikos vertinimą, kurių pagalba galima būtų įvertinti finansinės informacijos iškraipymo riziką dėl vidaus kontrolės trūkumų. Atliekant rizikos vertinimą, atsižvelgta į vidaus kontrolę tiek, kiek ji yra svarbi Sanatorijos finansinių ataskaitų rinkinio parengimui ir teisingam jo pateikimui ir tam, kad galima būtų parengti tomis aplinkybėmis tinkamas audito procedūras, bet ne tam, kad vertinti vidaus kontrolės efektyvumą. Audito metu taip pat buvo vertintas taikytos apskaitos politikos tinkamumas, vadovybės atliktų apskaitinių įvertinimų pagrįstumas bei bendras finansinio ataskaitų rinkinio pateikimas.
          Atliekant vidaus kontrolės būklės patikrinimą buvo įsitikinta, kad Sanatorijos vadovybės kontrolės sąmoningumo ir vadovavimo stilius yra pozityvus, kad vadovybė laikosi visuotinai pripažintų garbingumo ir etikos taisyklių bei nebuvo pastebėta vadovybės polinkio ar ketinimų klastoti finansinę informaciją. Vertinant kontrolės aplinką, nepastebėta kokių nors reikšmingų, Sanatorijos veiklą veikiančių, specifinių aplinkybių ir ar sąlygų, kurios galėtų turėti įtakos vadovybės požiūriui į finansinę informaciją ir sąlygoti klaidas ar netikslumus. Vidaus kontrolės patikrinimo metu nustatyta, kad Sanatorijoje egzistuoja procedūros, užtikrinančios, kad vadovybė būtų informuota apie visas reikšmingas ir kitas operacijas, egzistuoja procedūros, užtikrinančios, kad finansinės ataskaitos ir kitos reikalingos pažymos ar apyskaitos valdymui ir priežiūros institucijoms yra pateikiamos laiku, kas nustatytą laiko tarpą yra vykdomi palyginimai (inventorizacijos) tarp apskaitos įrašų ir turto natūroje; ir pan.
            Apibendrinus vidaus kontrolės patikrinimo rezultatus, kurie buvo atlikti finansinės informacijos audito procedūrų tikslams, galima teigti, kad nėra jokių neigiamų aspektų dėl galimų vidaus kontrolės sistemos trūkumų, kurie galėtų sukelti abejonę pateiktos apskaitinės informacijos patikimumu. Nenustatyta jokių reikšmingų iškraipymų ar kitokių faktų, išskyrus audito metu pastebėtus ir pataisytus neatitikimus bei ataskaitoje pateiktus neatitikimus teisės aktų nuostatoms, dėl ko būtų reikėję koreguoti metinius rezultatus ar kitus duomenis finansinėse ataskaitose.

             Patikrinta pateikta Sanatorijos veiklos ataskaita už 2010 metus. Patikrinimo tikslas įsitikinti, ar veiklos ataskaitoje pateikti duomenys atitinka įstaigos finansiniame  ataskaitų rinkinyje pateiktiems duomenims. Patikrinimo metu nustatyta, kad duomenys pateikti įstaigos veiklos ataskaitoje atitinka su duomenimis atvaizduotais metiniame finansinių ataskaitų rinkinyje. 
             Sanatorijos vadovybei rekomenduoju, atkriepti dėmesį į audito metu nustatytus ir audito ataskaitoje išdėstytus neatitikimus, bei kitus pateiktus pastebėjimus, ir nustatytus neatitikimus ištaisyti.
Kontrolierė                                                                             Zita Pranckevičienė 
Susipažinau

VŠĮ“Tulpės“ sanatorijos direktorė                                         Liucija Patinskienė

